Joseba Alvarez

Joseba Alvarez Forcada (Donostia, 1959ko ekainaren 10a - ) politikari euskalduna da, Batasuna-ko kide ohia.

1987tik 1998ra Herri Batasuneko zinegotzi aritu zen, Donostiako Udalean. 1999an, Herri Batasuneko Mahai Nazionaleko kide izateagatik espetxeratu zuten. 2001etik 2005era bitartean, Euskal Herritarroken parlamentari izan zen Eusko Legebiltzarrean, eta, ondoren, legez kanpo zegoen Batasuneko Mahai Nazionalaren buruzagietako bat, 2007an berriz espetxeratu arte.

 Biografia 
Aita Jose Luis Alvarez Enparantza "Txillardegi" du, idazle, politikari eta euskal abertzaletasunean eragin handiko teorialaria.

Joseba Alvarezek irakasle ikasketak eta soziolinguistikakoak egin zituen, ezkonduta dago, eta seme baten eta alaba baten aita da.

Donostiako Udaleko euskara zerbitzuko euskara teknikaria izan da.

 Bizitza politikoa 

Batasuneko kidea da. 1979tik 1983 arte EHE taldeko arduraduna eta EKBko kidea izan zen. 1986an Herri Batasuneko kide bihurtu zen. 1994ean Mahai Nazionalerako hautatua izan zen, Herri Batasuneko Euskara Arloko arduraduna izateko. 1998an Mahai Nazional kide izateagatik lehen aldiz espetxeratu zuten. 2000an berriz Mahai Nazionaleko kide hautatu zuten, baina Batasuneko Nazioarteko Arloko arduradun izateko. 2007ko urriaren 2an, Espainiako Poliziak atxilotu zuen Donostian, Amnistiaren Aldeko Mugimenduko Oihana Agirrerekin batera, Baltasar Garzón Espainiako epailearen aginduz. Antza, Batasuneko kide izateagatik "delitua errepikatzea" egotzi zioten. Bi egun geroago, bigarren aldiz espetxeratu egin zuten. 2010eko martxoaren 27an epaileak kaudimena ezarri zion eta kartzelatik irten zen. Hirugarren aldiz Mahai Nazional kide bihurtu zen Sortu indar politikoaren sorreraren prozesuaz arduratzeko. Sortu eratu zenean, Baluarteko aurkezpena ondoren, zuzendaritza politikorako ez zuen bere burua aurkeztu. Geroztik Eleak eta Libre mugimenduetan murgildu da.

 Kanpo estekak 

Kategoria:Euskal Preso Politikoen Kolektiboko kide ohiak
Kategoria:Herri Batasuneko politikariak
Kategoria:Batasuneko politikariak
Kategoria:Ezkertiar abertzaleak
Kategoria:Donostiako politikariak
Kategoria:Eusko Legebiltzarreko legebiltzarkideak VII. legegintzaldian